Il-kwalità tal-ilma għall-għawm tal-Ewropa għadha għolja, skont il-valutazzjoni Ewropea tal-kwalità tal-ilma għall-għawm fl-Ewropa ta' din is-sena, li ġiet ippubblikata llum. Ftit anqas minn 85 % tas-siti tal-għawm madwar l-Ewropa mmonitorjati fl-2019 laħqu l-ogħla standards ta' kwalità “eċċellenti” u dawk l-aktar stretti tal-Unjoni Ewropea. Ir-riżultati ppubblikati mill-Aġenzija Ewropea għall-Ambjent (EEA) u l-Kummissjoni Ewropea jagħtu indikazzjoni tajba tal-postijiet fejn l-għawwiema jistgħu jsibu l-aqwa ilmijiet ta' kwalità għall-għawm. Madankollu, minħabba t-tifqigħa tal-coronavirus u l-miżuri restrittivi fis-seħħ fl-Ewropa kollha, il-pubbliku qed jingħata l-parir li jitlob informazzjoni aġġornata mingħand l-awtoritajiet lokali u nazzjonali u mingħand l-operaturi tal-bajjiet dwar miżuri ta' sikurezza fis-siti tal-għawm. Biex tgħin lill-Istati Membri jneħħu gradwalment ir-restrizzjonijiet fuq l-ivvjaġġar u jippermettu li n-negozji turistiċi jerġgħu jiftħu, wara xhur ta' għeluq, filwaqt li jiġu rispettati l-prekawzjonijiet sanitarji meħtieġa, fit-13 ta' Mejju, il-Kummissjoni ppreżentat pakkett ta' linji gwida u ta' rakkomandazzjonijiet. Virginijus Sinkevičius, il-Kummissarju responsabbli mill-Ambjent, is-Sajd u l-Oċeani, qal, “L-ilma għall-għawm nadif normalment huwa meqjus bħala xi ħaġa naturali, iżda fil-fatt din hija waħda mill-kisbiet kollettivi Ewropej. Dan huwa r-riżultat ta' xogħol iebes minn ħafna nies matul ħafna snin. Ir-rapport ta' din is-sena jikkonferma għal darb'oħra li ċ-ċittadini Ewropej jistgħu jkomplu jgawdu minn standards ta' kwalità għolja ħafna meta jgħumu fl-ilmijiet Ewropej u rridu nieħdu l-miżuri kollha biex inkomplu għaddejjin b'dan il-mod.” Hans Bruyninckx, id-Direttur Eżekuttiv tal-EEA, qal: “Il-monitoraġġ u l-valutazzjoni regolari tal-ilma għall-għawm huma essenzjali biex niżguraw li nżommu l-kwalità diġà għolja ħafna fl-Ewropa kollha u, fejn meħtieġ, nieħdu miżuri effettivi biex nindirizzaw it-tniġġis tal-ilma. Ilmijiet għall-għawm aktar nodfa huma ta' benefiċċju mhux biss għas-saħħa u l-benesseri tagħna stess iżda wkoll għas-saħħa tal-ambjent.” Skont il-briefing, kważi kull wieħed mit-22,295 sit għall-għawm immonitorjati s-sena l-oħra madwar l-Ewropa (li minnhom 21,981 kienu fit-28 Stat Membru ta' dak iż-żmien, inkluż ir-Renju Unit) laħaq ir-rekwiżiti minimi ta' kwalità. L-Albanija u l-Iżvizzera wkoll immonitorjaw u rrappurtaw dwar il-kwalità tas-siti għall-għawm tagħhom u d-data tagħhom hija inkluża fil-valutazzjoni. Ir-riżultati speċifiċi wrew biss tnaqqis żgħir fis-siti tal-UE li jissodisfaw l-ogħla standard ta' kwalità “eċċellenti” u r-rekwiżiti minimi ta' kwalità “suffiċjenti” stabbiliti mid-Direttiva tal-UE dwar l-Ilma għall-Għawm. Is-siti għall-għawm ta' kwalità ‘eċċellenti' madwar l-Ewropa kienu ta' 85 %. Dawk li laħqu l-inqas standard minimu ta' “suffiċjenti” kienu ta' 95 %. Il-briefing sab ukoll li l-kwalità tas-siti tal-għawm kostali hija aħjar minn ta' dawk li jinsabu fuq l-art. In-numru ta' siti globalment ikklassifikati bħala “inferjuri” kien ta' 1.3 % tas-siti kollha mmonitorjati fl-Ewropa s-sena l-oħra. Din iċ-ċifra ma nbidlitx ħafna mill-2013, meta ċ-ċifra kienet ta' 2 %, u dan jirrifletti t-titjib fit-tul fil-kwalità tal-ilma għall-għawm fl-Ewropa. Il-kwalità tal-ilma għall-għawm fl-Ewropa tjiebet ħafna tul dawn l-aħħar 40 sena, meta ġiet introdotta d-Direttiva dwar l-Ilma għall-Għawm tal-UE. Il-monitoraġġ u l-ġestjoni effettivi introdotti skont id-Direttiva, flimkien mal-leġiżlazzjoni ambjentali oħra tal-UE bħad-Direttiva dwar it-Trattament tal-Ilma Urban Mormi (1991), wasslu għal tnaqqis drastiku tal-iskart muniċipali u industrijali mhux ittrattat jew ittrattat parzjalment li jispiċċa fl-ilma għall-għawm. B'riżultat ta' dan, għadd dejjem jikber ta' siti għall-għawm mhux biss qed jissodisfaw l-istandards minimi ta' kwalità, iżda tejbu wkoll il-kwalità tagħhom sal-ogħla standards. Flimkien mar-rapport ta' din is-sena, l-EEA ppubblikat ukoll mappa interattiva aġġornata li turi l-prestazzjoni ta' kull sit għall-għawm. Ir-rapporti tal-pajjiżi aġġornati huma disponibbli wkoll, kif ukoll aktar informazzjoni dwar l-implimentazzjoni fil-pajjiżi tad-Direttiva. Il-Kummissjoni biħsiebha tniedi evalwazzjoni tad-direttiva fil-ġimgħat li ġejjin bl-intenzjoni li tanalizza dak li rnexxa u dak li ma rnexxiex. Abbażi ta' dan, il-Kummissjoni se tiddeċiedi jekk għandhomx jittieħdu inizjattivi addizzjonali sabiex jitjieb il-funzjonament tad-direttiva. Informazzjoni ġenerali L-Istati Membri tal-UE kollha kif ukoll l-Albanija u l-Iżvizzera jimmonitorjaw is-siti tal-għawm tagħhom skont id-dispożizzjonijiet tad-Direttiva dwar l-Ilma għall-Għawm. Il-valutazzjoni tal-kwalità tal-ilma għall-għawm skont id-Direttiva dwar l-Ilma għall-Għawm tuża l-valuri ta' żewġ parametri mikrobijoloġiċi: l-enterokokki intestinali u l-Escherischia coli. Il-leġiżlazzjoni tispeċifika kif għandha tiġi kklassifikata l-kwalità tal-ilma bħala “eċċellenti”, “tajba”, “suffiċjenti” jew “inferjuri” skont il-livelli tal-batterji fekali li jinsabu fih. Fil-postijiet fejn l-ilma jiġi kklassifikat ta' kwalità “inferjuri” l-Istati Membri għandhom iwettqu ċerti miżuri bħall-projbizzjoni tal-għawm jew pariri li n-nies m'għandhomx jgħumu, billi jipprovdu l-informazzjoni lill-pubbliku, u billi jwettqu wkoll l-azzjonijiet korrettivi adatti. Il-kontaminazzjoni tal-ilma mill-batterji fekali għadha riskju għas-saħħa tal-bniedem, speċjalment meta dawn jinsabu fis-siti għall-għawm. L-għawm f'bajjiet jew f'lagi mniġġsa jista' jikkawża l-mard. L-akbar sorsi tat-tniġġis huma d-dranaġġ u l-ilma li jiskula mill-irziezet u mill-art tal-biedja. Dan it-tniġġis jiżdied bix-xita qawwija u bl-għargħar minħabba t-tifwir tad-dranaġġ u l-ilma tad-dranaġġ imniġġes li jgħaddi għal ġox-xmajjar u l-ibħra. Għal Aktar Informazzjoni Rapport dwar il-kwalità tal-ilma għall-għawm fl-2019